Det skal koste op til 2000 kroner at klage over Skats ejendomsvurdering, når det i 2019 igen bliver muligt at udfordre vurderingen af huse eller lejligheder.

Det foreslår regeringspartiet Venstre ifølge Jyllands-Posten.

Ifølge et faktaark vil regeringen indføre et gebyr på mellem 500 kroner og 2000 kroner for at klage.

Dermed risikerer boligejere, at det vil komme til at koste op til 8000 kroner i gebyr at klage over ejendomsvurderinger af deres boliger.

Gebyret betales nemlig for hver enkelt ejendomsvurdering, som der klages over, og i perioden fra 2013 til 2018 vil boligejerne have fået fire løbende ejendomsvurderinger, som alle kan være fejlagtige.

Hvis klager får medhold, betales gebyret dog tilbage.

På Christiansborg er Dansk Folkeparti og De Konservative bekymret for boligejernes retssikkerhed.

- Det er helt forkert at begrænse almindelige familiers klageret over noget, der er så afgørende for familiens økonomi som ejendomsvurderinger, siger De Konservatives skatteordfører, Brian Mikkelsen, til Jyllands-Posten.

Forslaget møder også kritik fra skatteekspert Torben Bagge. Han mener, at gebyrets størrelse er et problem for boligejernes retssikkerhed.

- Jeg kan bestemt godt forestille mig eksempler på, at det vil ramme pensionister, studerende og andre, som måske ikke har så mange penge og dermed afholder sig fra at klage, selv om de har ret.

- Det er et retssikkerhedsmæssigt problem. Og det hører ikke hjemme i en retsstat, siger Torben Bagge, der er skatteadvokat og ekstern lektor ved Aarhus Universitet, til Jyllands-Posten.